**“Чикләвек” интеллектуаль уены**

- Хәерле көн, кадерле мөгаллимнәребез, лицеебыз кунаклары!

- Сезне “Чикләвек” дип аталаган беренче татар интеллектуаль уенында сәламлибез!

- Чикләвек, дигәннән, Сөмбел, син чикләвек атамаларының татарчасын беләсеңме?

- Биредә белмәсәм дә, ярдәм итүчеләрем, татар телен, тарихын, мәдәниятын, гореф-гадәтләрен һәркемнән шәбрәк белүче – татар теле укытучылары бар. Әйдә, аларны сыныйк, Кирилл.

- Яхшы, без Сезгә чикләвекләрне атыйбыз, ә Сез, хөрмәтле укытучылар, безгә татарчасын әйтерсез. Киттек.

- Кедр чикләвеге (эрбет)

- Арахис (җир чикләвеге)

- Грецкий (әстерхан)

- Фисташка (пестә)

- Афәрин! Булдырдыгыз!

- Ә хәзер уенның шартлары белән танышыйк!

- Уен татар халкының тарихы, туган теле, мәдәнияты, әдәбияты һәм гореф-гадәтләренә бгышланган 5 турдан тора.

- Экранда Сез һәр турның исемен күрәсез. 1, 2, 3, 4 нче турлар 7 сорау-биремнән тора, ә бишенче тур – иҗади биремне үтәүдән гыйбарәт.

- Әлеге уенда команда белән катнашалар, һәр командада 5 шәр катнашучы. Һәр тур өчен Сезгә махсус бланклар һәм җавап бирү өчен 30 секунд вакыт бирелә.

- Без Сезгә сорауны әйтәбез, ә Сез бланкларга җавапны терки барасыз, иң дөрес җавап биреп, иң күп балл җыйган команда җиңүче булачак.

- Уенны башлар алдыннан музыкаль тәнәфес ясап алабыз, әлеге тәнәфес вакытында, укытучыларыбыз Сезгә командаларга берләшергә, командагызга исем һәм капитан сайларга кирәк булачак.

*(җыр – “Сарман буйлары”)*

- Командалар белән танышыр вакыт та җитте.

- Афәрин! Бик матур исемнәр. Һәр бланкка командаларыгызның исемнәрен язып куегыз.

- Хәерле сәгатьтә!

- “Чикләвек”нең беренче турын башлыйбыз.

- Ул “Табышмак – җавабын тап, башың ват” дип атала, экранда Сез һәр 10 сорауга ничә балл биреләчәген күрәсез. .... командасыннан башлыйбыз, әлеге турдагы кайсы сорауны ачыйк.

- Яхшы, табышмакны тыңлыйбыз, җавапларны теркибез.

1. Гомер буе эшләп тора бертуктамый,

Көне- төне сакта тора һич йокламый.

Бер туктаса, бер йокласа, уятырга

Беркемнең дә көче җитми ул батырга. (йөрәк)

2. Үлчәүләрдә үлчәнми,

Базарларда сатылмый. (Акыл)

3. Кайсы яктан укысаң да, берни белмәс,

Белер- белмәс сөйләсә дә, Сүзен бирмәс. (надан)

4. Бер эшләпә астында дүрт малай. (ӨСТӘЛ)

5. Коймасы юк, бинасы юк,

Ике капка, кат – кат ишек:

Кергән саен күпне күрәм,

Күргән саен күпне беләм,-

Миңа шулай, сиңа ничек?  (КИТАП)

6.Акыллы чәчә барыр, акылсыз җыя барыр. (БЕЛЕМ)

7. Ике тавык бер төптә, аермыйлар бөртек тә. (ЧАЛБАР)

- Күз ачып йомганчы беренче тур үтеп тә китте, командалар, беренче тур җаваплары язылган кәгазьләрне тикшерүчеләребезгә тапшыруыгызны сорыйбыз.

- 2 нче турга көч-куәт җыеп алыр өчен Сезне шигъри тәнәфескә чакырабыз.

*(Туган телем – шигъри тәнәфес)*

- 2 нче турыбыз “И газиз, туган телем!” дип атала.

- Сезгә туган телебез – татар теленә багышланган 7 сорау тәкъдим ителә, җавапларыгызны яшел кәгазьләргә теркәп барыгыз!

- Башладык, кайсы сорауны ачыйк?

1. Татар телендә бер аваздан торган ничә сүз бар? Алар нинди сүзләр? (У, и, ә)

2. Бер хәрефтән торган ничә сүз бар? (У, ю, и, я, ә)

3. Табагач сүзенә ничә сүз яшерелгән, ниндиләр? (Таба, агач, абага, бага, ага, ач)

4. Кайсы сүзләр уңнан башлап укыганда да, сулдан башлап укыганда да бер төрле укыла? (Кабак, кызык, ата, ана, кырык, калак, карак, как, ала, аша,...)

5. Кайсы шәhәр юклык формасындагы боерык фигыльне белдерә? (Бөгелмә)

6. “Әнмүзәҗ” – татар грамматикасының авторы кем? (Каюм Насыйри)

7. Француз, алман, төрек телләрен камил белүче, татар грамматикасы өлкәсендә шактый күп хезмәтләр калдырган татар профессор ханымының исеме (Диләрә Тумашева)

- 2 нче тур да тәмам, җавапларны тикшерүчеләргә тапшырыйк.

- Укытучыларыбыз бик җитез, өлгер! Катлаулы сорауларга да 30 секунд эчендә җаваплар язалар. Шәхсән мин бу вакытка өлгермәс идем.

- Килешәм, сораулар да катлаулы, әмма укытучыларыбыз сер бирми. 3 нче турга күчкәнче биюле тәнәфес белән ял иттерик әле үзләрен.

*(татар халык биюе)*

- Кирилл, син нинди фәннәрне яратасың?

- Ай, алар күп инде: математика, география, татар теле , физик культура...

- Ә минем иң-иң яраткан фәнем – әдәбият. Мин әдәби әсәрләрне бирелеп укыйм, үземә ошаган герой тормышы белән яши башлыйм. Хәятләр, Галиябану, Бибинурлар белән сокланам.

- Сүз төбеңне аңлыйм, Сөмбел. Без уеныбызның нәкъ уртасына – Әдәбият дулкынында дип аталган 3 нче турга җиттек.

- Мөхтәрәм укытучылар, Сез әзер булсагыз, без башлыйбыз! Сезгә әдәби әсәрләрдән өзекләр һәм рәсем сораулар тәкъдим ителәчәк. Сез әсәр исемен һәм авторларын язарга тиешсез.

1. Әй, авыл, син мең шәһәрдән

Мең кабат ямьле вә хуш:

Бер кеше юк бер урамда...

Нинди тын һәм нинди буш. (Сәгыйть Рәмиев “Авыл”)

2. Без түбәннән, тормышның төбеннән күтәрелдек. Кем күтәрде? Кайчан? Ничек? Сезгә менә шул турыда сөйләп бирергә телим.(Г. Ибраһимов “Кызыл чәчәкләр”

 3.Умарта кортыннан качкан кеше кебек, капкадан атылып кердем. “Әнисенең читеген кигән” дигән такмаклары мине озатты. (Гаяз Исхакый “Кәҗүл читек”)

4. Бүген театр була, трат-та-та, трат-та-та!

Шатлыктан күңелем тула, трат-та-та, трат-та-та! (“Беренче театр”, Галиәсгар Камал)

5. рәсем-сорау (Сәгать) (Әмирхан Еники “Бер генә сәгатькә”)

Аңлатмасы – эпик төрнең иң кечкенә жанрына карый

6. рәсем-сорау (туңган тәрәзә, ак чәчәкләр) (Һади Такташ)

Аңлатмасы – лирик төргә карый, Татарстаннан читтә туып үскән әдип иҗат иткән

7. рәсем сорау (чигелгән кулъялык, йөрәк) (Мирхәйдәр Фәйзи “Галиябану”)

Аңлатмасы – драма жанрында иҗат ителгән, татар театр сәнгатендә иң еш куелган әсәрләрнең берсе.

- 3 нче тур тәмам, нәтиҗәләрне тапшырыйк.

- 4 нче турга күчәр алдыннан лицеебызның уен коралларында уйнаучы сәләтле егетләрен сәламлик.

*(баянда көйләр)*

*-* 4 нче турыбыз татар халкының тарихына, мәдәниятына багышлана. Ул Чал тарихым дип атала.

- Бу тур укытучылар өчен авыр булмасмы?

- Миңа калса, укытучылар өчен берни дә кыенлык тудырмый, алар барын да булдыра: кирәк икән артист була, кирәк икән бакчачы, ә туган тел укытучыларына килгәндә, тарих белән мәдәният аларга татар теле белән әдәбият кебек үк бик якын.

- Афәрин, башладык!

1. 7 нче гасырда Азов диңгезе буенда урнашкан Бөек Болгар дәүләтенә нигез салучы бөек шәхеснең исеме (Кубрат хан)

2. Төрки халыкларның борынгы бабалары кемнәр? (һуннар)

3. Казан ханлыгына ничәнче гасырда төзелә? (15 гасыр)

4. Казан университеты ничәнче елда ачыла? (1804)

5. Рәсемдә нинди вакыйга сурәтләнгән? Елы (Багдад хәлифәлегеннән илчеләр килү, 922 нче ел, 12 май)

6. Рәсемдә нинди тарихи шәхес сурәтләнгән? (Сөембикә)

7. Ничәнче елда Татарстан Автономияле Совет Социалистик Республикасы төзелә? (1920 )

- 4 нче турны да тиз генә җиңдек. Афәрин!

- Интеллектуаль уен дидек тә, укытучыларны бер калыпка тезеп куйдык, ә бит туган тел укытучылары иң иҗади укытучылар. Алар һәр нәрсәдә матурлыкны күрә, соклана. Илһамланып үзләре дә иҗатка тартыла.

- Шуны исәптә тотып, 5 нче турны – иҗади тур итеп калдырдык та инде. Әлеге тур биремнәрен башкарган һәр командага 5шәр очко – балл өстәлә, башкару өчен дә вакыт күбрәк бирелә.

- Ә иҗади биремне Сез үзегез сайлыячаксыз.

- Без Сезгә чикләвекләр тәкъдим итәбез, үзегезгә ошаганын сайлап алыгыз.

- Ә хәзер чикләвекне ватып. Иҗади бирем белән танышыгыз, биремне башкарырга әзерлек өчен 3 мин вакыт бирелә, иң җитез командага бер балл өстәлә. Киттек!

- Вакыт чыкты. Командаларның иҗади эшләрен карыйк!

- Афәрин, хөрмәтле укытучылар! Сез барын да булдырасыз!

- Уен барышында мин укытучыларыбызга сокланып утырдым – алар шундый гүзәл, сөйкемле. Һәр сорауны җентекләп тыңлый, шул арада җавабын да яза. Кыскасы, алар кулыннан килмәгән эш юк!

- Дөрес. Форсаттан файдаланып, кадерле укытучыларыбыз, Сезгә туган телебезгә мәхәббәт, татар әдәбиятына кызыксыну, тарихы һәм мәдәниятынәахөрмәт тәрбияләвегез өчен олы рәхмәтебезне җиткерәбез.

- Рәхмәт, Сезгә!

- “Чикләвек” уенының җиңүчеләрен белер алдыннан Сезгә җырлы бүләгебезне тапшырабыз.

*(җыр)*

- Уенның иң кульминацион мизгеле – уенның җавапларын тикшерү һәм җиңүчеләрне бүләкләү.

(һәр тур сорауларының җавапларын тикшерү)

- Җиңүчеләрне, барлык катанашучыларны ихластан тәбриклибез. Сезгә сәламәтлек, эшегездә иҗади уңышлар, тәрбияле, белемле укучылар телибез.

- Чикләвек уенында – чикләвекләрне ваттык – җавапларны таптык!

**Иҗади биремнәр**

1. Илһам Шакиров репертуарыннан берәр җыр (1 куплет) башкарырга, легендар шәхес турында мәгълүмат җиткерергә.

2. Габдулла Тукайның “Туган тел” шигырен сәхнәләштерергә.

3. Сабан туе йолалары турында сөйләргә.

4. Татар халкының милли бәйрәмнәре турында 1 куплет шигырь чыгарырга.

5. Татар халкының берәр милли уенын тәкъдир итәргә.

6. Татар милли киемен ясарга һәм аңа реклама ясарга.

7. Исемнәрегезнең кушылу тарихын һәм мәгънәләрен аңлатыгыз.